Veteraanjoernalis Allister Sparks sterfAllister Sparks. Sparks het in ŉ hospitaal in Johannesburg gesterf waar hy die afgelope 12 dae vir ŉ infeksie behandel is. Sparks se seun, Michael, het die nuus in ŉ verklaring aan die media bevestig. Sparks was ŉ bekroonde skrywer en kommentator, maar is sekerlik veral bekend as redakteur van die Rand Daily Mail waar hy as nuusmaker opspraak gewek het met die sogenaamde “Muldergate”-storie in die laat 1970’s. Hy het verskeie boeke geskryf, onder meer The Mind of South Africa (1991) en Tomorrow is Another Country (1996). Hy was ŉ Nieman Fellow by Harvard University en het as korrespondent vir internasionale publikasies gewerk, onder meer The Washington Post. Pres. Jacob Zuma het Maandag in ŉ verklaring gesê Sparks was aan die hoof van die Rand Daily Mail, ŉ publikasie “wat sy stempel afgedruk het deur die euwels van die apartheidstelsel te ontbloot”. “Sparks het naam gemaak in die stryd vir ŉ vry Suid-Afrika en het bewys die pen is magtiger as die swaard. Ons spreek ons diepste medelye teenoor sy familie uit,” het Zuma gesê. Sparks se gedenkdiens sal Vrydag 14 Oktober in die Braamfontein-krematorium gehou word. Hy word oorleef deur sy vier seuns, Michael, Simon, Andrew en Julian.